Наталля Барбу

Наталля Барбу (нар. 22 жніўня 1979, Бэлць, Малдаўская ССР) — малдаўская спявачка, пераможца нацыянальнага конкурсу «Moldstar», прызёр міжнародных фестываляў «Mamaia», «Славянскі базар», «Новая хваля» і «Maluri de Prut». Народная артыстка Малдовы (2010), Майстар мастацтваў Малдовы (2001). Прадстаўніца Малдовы на конкурсе песні Еўрабачанне 2007 і конкурсе песні Еўрабачанне 2024.

 Біяграфія 
Нарадзілася ў горадзе Бельцы на поўначы Малдовы. У 1986 годзе сям’я пераехала ў горад Рыбніцу. Наталля вучылася ў школе з малдаўскай мовай навучання, займалася ў музычнай школе па класе скрыпкі. З 12 гадоў гуляла на вяселлях.

Пасля сканчэння школы Наталля працягнула навучанне ў Кішынёўскім музычным вучылішчы імя Стэфана Нягі, дзе выступала ў складзе фальклорнага аркестра — спачатку як скрыпачка, а потым як вакалістка. У гэты ж час яна спрабавала свае сілы ў джазе і поп-музыцы.

У 1998 годзе Наталля скончыла музычнае вучылішча і стала выступаць у якасці скрыпачкі ў фальклорным ансамблі «Мугурэл». У гэтым жа годзе ў якасці спявачкі яна бярэ ўдзел у трох музычных фестывалях і ўсюды заваёўвае прызавыя месцы: першая прэмія Фестывалю эстраднай музыкі ім. Міхаэлы Рунчану (Festivalul de Muzică Uşoară «Mihaela Runceanu»), прыз Нацыянальнага конкурсу эстраднай музыкі «Малур дэ Пруць» (Concursului National de Muzică Uşoară «Maluri de Prut»), гран-пры Фестывалю эстраднай музыкі «Мамая» (Festivalul de Muzică Uşoară «Mamaia») у Румыніі.

У 1999 годзе Наталля брала ўдзел у Конкурсе маладых выканаўцаў эстраднай песні «Віцебск» у рамках Міжнароднага фэсту мастацтваў «Славянскі базар у Віцебску» (Беларусь), дзе была ўзнагароджана спецыяльным дыпломам Міжнароднай федэрацыі фэставых арганізацый (FIDOF). Уладальнікі такога дыплома маюць права ўдзелу ў фестывалях-членах FIDOF (прыкладам, у фестывалі ў Сан-Рэма) без праходжання адборачнага этапу.

У 2000 годзе Наталля ненадоўга стае ўдзельніцай кішынёўскага поп-рок-гурта «Міленіум», аднак неўзабаве вырашае вярнуцца да сольнай кар’еры. У гэтым жа годзе яна паступіла ў кішынёўскую Дзяржаўную кансерваторыю імя Гаўрыіла Музічэску, аднак скончыць яе ў Наталлі не атрымалася з-за частых гастроляў і выступаў на канцэртах і конкурсах.

У 2011 годзе выйшла замуж за румынскага мільянера — Адрыяна Сота. 25 снежня 2011 года нарадзіла сына, якога назвалі Віктарам.

 Еўрабачанне 
У маі 2007 года Наталля Барбу з песняй «Fight» на англійскай мове прадстаўляла Малдову на конкурсе песні «Еўрабачанне-2007», які прайшоў у сталіцы Фінляндыі горадзе Хельсінкі (Малдова брала ўдзел у конкурсе «Еўрабачанне» ў трэці раз). Наталля Барбу заняла 10 месца
з 109 ачкамі.

У 2024 годзе зноў выйграла адбор Малдовы і прадставіла краіну на Еўрабачанні-2024 у Мальмё з песняй «In the Middle», але не прайшла ў фінал, заняўшы 13 месца ў першым паўфінале.

 Крыніцы 

 Спасылкі 

 nataliabarbu.com
 Биография Натальи Барбу 
 Наталья Барбу на music.md 

Катэгорыя:Удзельнікі конкурсу песні Еўрабачанне 2007
Катэгорыя:Удзельнікі конкурсу песні Еўрабачанне 2024
Катэгорыя:Прадстаўнікі Малдовы на конкурсе песні Еўрабачанне